Sny Die Woord Reguit by Gerrie Malan by Gerrie Malan - Read Online
Met hierdie boek het die outeurs gepoog om vir Jan Kerk 'n boek daar te stel wat ware en akkurate Skrifverstaan sal fasiliteer. Hulle bespreek 'n aantal basiese, dog belangrike beginsels om in ag te neem wanneer mens die Bybel lees en wys 'n klomp verdraaiings uit waartoe paganistiese filosofiese praktyke gelei het. Voorts beklemtoon hulle foute wat uit subjektiwiteit in Bybelvertaling voortgevloei het. 'n Aantal belangrike terme en uitdrukkings word in die laaste hoofstuk bespreek om te illustreer waarom dit so kritiek belangrik geag word om die woord van die waarheid reg te sny. Hierdie boek is van so 'n aard en omvang dat dit nie die nie-akademiese leser sal oorweldig nie, maar tog terselfdertyd aan die akademiese leser heelwat stof tot nadenke bied.
Publisher: Gerrie MalanReleased: Nov 11, 2013ISBN: 9780992223533Format: book
Sny Die Woord Reguit - Gerrie Malan
"Pas op dat niemand julle as ŉ buit wegvoer deur die wysbegeerte [filosofie] en nietige misleiding nie, volgens die oorlewering van mense, volgens die eerste beginsels van die wêreld en nie volgens Christus nie" (Kol. 2:8).
Die skrywers is in die veertigerjare gebore. Alhoewel albei in die gereformeerde tradisie grootgeword het, het ons na bepaalde gebeure in ons lewe in die loop van 1996 op sowat ŉ dekadelange reis deur die Pinkster- en Charismatiese omgewings gegaan. In al die gemeentes waarby ons deur die jare betrokke was, hetsy Gereformeerd, Pinkster of Charismaties, het ons wonderlike ondervindings gehad en talle mooi herinneringe oorgehou. Ons het oral pragtige mense wat ons altyd sal respekteer en waardeer, ontmoet. Hulle sluit leiers van gemeentes en groter netwerke in, asook gewone lidmate in die kerkbanke (by wyse van spreke). Ons het werklik waardering vir die wonderlike werk wat baie plaaslike gemeentes van die verskillende denominasies in hul gemeenskappe en selfs verder doen.
Tye het baie verander en kennis het geweldig toegeneem sedert ons jeugjare (die vyftigs en sestigs). Moderne inligtingstegnologie het baie van wat ons weet en doen verander. Jong mense van vandag aanvaar nie meer so gelate alles wat hulle hoor nie. As gevolg van hul alledaagse blootstelling aan soveel meer en teenstrydiger sienswyses as wat met ons die geval was, vra hulle dikwels veel indringender vrae as wat ons geslag sou gedoen het. Predikers, kerkleiers en andere moet begryp dat hul antwoorde (of gebrek daaraan) nie net hul eie integriteit in jong mense se oë vestig en veranker nie, maar ook die Bybel s’n. Ongelukkig dra die inligtingsmedia vandag, hetsy dit gedrukte media, die Internet of oudiovisuele media is, soveel hartseer getuienis van mense wat eens Christene was maar nou uitgesproke ateïste geword het. Die belangrike vraag wat ŉ mens moet oordink, is hoekom?
In sy boek, Peace With God, vertel Billy Graham (1984:43) die verhaal van ŉ predikantvriend wie se seun aan ŉ universiteit gaan studeer het. Hy kom by geleentheid huis toe vir ŉ besoek, natuurlik gevul met sy nuutgevonde kennis. Die seun sê toe vir pa dat sy nuwe kennis hom op ŉ plek gebring het waar hy nie langer met sy pa se eenvoudige, kinderlike geloof in die Bybel kon saamstem nie. Sy pa het ŉ rukkie stil na hom gesit en kyk en toe geantwoord: Seun, dit is jou vryheid van keuse – jou verskriklike vryheid. (Outeursvertaling). ŉ Mens kan maar net wonder tot watter mate die seun se persoonlike gebrek aan die verstaan van die Skrifte in hul ware en oorspronklike konteks eintlik vir sy nuutgevonde wêreldse uitkyk verantwoordelik was. (Die verskeie en kritieke elemente van konteks in Bybelstudie word in die tweede hoofstuk bespreek).
Voordat ons verder gaan wil ons drie kernbeginsels wat in die Bybel aangetref word, beklemtoon. Twee daarvan kom in ŉ enkele vers van die boek van Hosea voor, terwyl die derde uit Jesaja kom:
My volk gaan te gronde weens gebrek aan kennis; omdat jý die kennis verwerp het, sal ek jou verwerp, sodat jy vir My die priesteramp nie sal bedien nie; omdat jy die wet van jou God vergeet het, sal Ek ook jou kinders vergeet (Hos. 4:6).
Die konsep van kennis in hierdie sin dui ŉ plek van intimiteit aan, terwyl die konsep van God se wet verwys na Sy onderwysing of onderrig.
En die Here het gesê: Omdat hierdie volk naderkom met hulle mond en My eer met hulle lippe, terwyl hulle hul hart ver van My hou, sodat hulle vrees vir My ŉ aangeleerde mensegebod is,(…) (Jes. 29:13).
God se kinders, hulle wat in Hom glo, moet Hom ken. Dit vereis nie slegs ŉ intellektuele kennis nie, maar ŉ intieme verhouding (Hos. 4:6a). ŉ Mens kan dit ook uitdruk as ŉ aktiewe deelname met die Persoon wat geken word.
Die geestelike leiers is daarvoor verantwoordelik om die suiwer waarheid, soos wat net die Skrifte en nie mense-opinies nie, dit openbaar, vir God se mense te leer (Hos. 4:6b).
Intellektuele kennis dra geen gewig in God se oë as dit nie deur die hart, die emosies van die innerlike mens, gerugsteun word nie. Die tradisies of leerstellinge van mense kan nie God se suiwer waarheid vervang nie, ongeag hoe indrukwekkend die bybelse terminologie waarin dit aangebied word ook al mag wees (Jes. 29:13).
Die eerste twee beginsels is duidelik. ŉ Mens kan waardevolle bemoediging uit die derde put. Soos ons, die skrywers, dit verstaan, gee dit vir gelowiges die troos dat al was die leerstellinge wat hulle geleer het verkeerd, neem die ingesteldheid van jou hart jeens God voorrang. Dink bv. aan God se liefde vir koning Dawid, ŉ man wat owerspel en moord gepleeg het. Dawid se hart is deur sy uitroep gedemonstreer toe die profeet Natan hom gekonfronteer het oor die dood van Uria, die Hetiet: Ek het gesondig teen die HERE! ŉ Mens moet ook onthou dat die Here ook jare vantevore toe Samuel na Isai se huis gestuur is om David as toekomstige koning te salf, vir die profeet gesê het Hy sien die hart, nie die uiterlike nie, hoe indrukwekkend dit ook al mag wees (1 Sam. 16:7). Dit maak dan natuurlik sin dat die teenoorgestelde van hierdie beginsels ewe veel van toepassing is: Iemand kan die mees akkurate intellektuele kennis van bybelse leerstellinge hê, maar as God nie werklikheid in jou hart is nie sal hy/sy nie die ewige lewe wat in Christus is ontvang nie.
Die kerk gedefinieer
Wanneer die uitdrukking ‘institusionele kerk’ in die loop van hierdie boek gebruik sou word, is dit nie in die sin van enige plaaslike gemeente of die mense wat lidmate daarvan is nie. Dit verwys na ŉ stelsel van instellings waarby mense as lidmate aansluit of dit verlaat, ŉ stelsel wat voortbestaan ongeag, en onafhanklik van die lidmate wat daaraan mag behoort. Aan die eenkant mag nuwe lidmate van tyd tot tyd aansluit terwyl ander weer weggaan, maar die instelling bly voortbestaan en gaan aan met sy verskeidenheid van programme en